Rozhodnutie Komisie
z 25. septembra 1992
o založení formy spolupráce medzi hostiteľským strediskom Animo a členskými štátmi
(92/486/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 90/425/EHS z 26. júna 1990 o veterinárnych a zootechnických kontrolách uplatniteľných pri obchodovaní vo vnútri spoločenstva s určitými živými zvieratami a produktmi s cieľom dobudovať vnútorný trh [1], naposledy zmenenú a doplnenú smernicou 92/60/EHS [2], najmä na jej článok 20 ods. 3,
keďže 19. júla 1991 Komisia prijala rozhodnutie 91/398/EHS o počítačovej sieti spájajúcej veterinárne orgány (Animo) [3] a 2. júla 1992 rozhodnutie 92/373/EHS, ktorým bolo určené hostiteľské stredisko Animo [4];
keďže, s cieľom zabezpečiť chod počítačovej siete Animo, sa má prijať ustanovenie pre zosúlaďovanie formy spolupráce medzi hostiteľským strediskom Animo a členskými štátmi;
keďže opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Každý členský štát určuje v súlade so svojimi vnútroštátnymi pravidlami orgán, ktorý by mal byť zodpovedný za koordináciu medzi orgánmi v rámci každého členského štátu.
Koordinačný orgán dojednáva s Eurokomom zmluvu o využívaní spoločného hostiteľského strediska. Táto zmluva sa podpisuje v súlade s vnútroštátnymi pravidlami.
Článok 2
Príslušné orgány členských štátov zabezpečujú, aby zmluvy uvedené v článku 1:
- platili do 1. júla 1995,
- obsahovali doložku o ročnej revízii,
- obsahovali doložku o skončení zmluvy, podliehajúcu šesťmesačnej výpovednej lehote,
- obsahovali záväzok zo strany Eurokomu uviesť do činnosti všetky technické požiadavky uvedené v prílohe k rozhodnutiu Komisie 91/638/EHS [5], vychádzajúc z technického prístupu, ktorý Eurokom navrhol vo svojej ponuke. Prípadná súvisiaca práca zo strany Eurokomu, vrátane práce zo strany každého členského štátu týkajúcej sa zavádzania systému v každom členskom štáte a práce súvisiacej s riadením projektu, je predmetom samostatných záväzkov,
- zohľadňovali nasledovné finančné hľadiská:
a) 300 ECU ročne na jednu miestnu jednotku, ako je uvedené v rozhodnutí Komisie 92/175/EHS [6];
b) náklady na komunikáciu diferencované podľa prítomnosti alebo absencie vnútroštátneho hostiteľského strediska a predstavujúce najlepšiu cenu, ktorú Eurokom získal od poskytovateľa komunikácie.
Článok 3
Členské štáty sa zaväzujú, že sa budú dovolávať doložky o ukončení zmluvy uvedenej v tretej zarážke článku 2 iba v súlade s postupom uvedeným v článku 20 ods. 3 smernice 90/425/EHS.
Článok 4
Celkové ročné poplatky vyplývajúce z nákladov za účasť na sieti, uvedené v bode a) piatej zarážky článku 2, ktoré nepresahujú čiastku poskytnutú na prvý rok, a jej rozdelenia medzi členské štáty, sú preskúmané pred 1. júlom 1993. Avšak maximálna cena pre každý členský štát pre každý z rokov dva a tri zmluvy sa nesmie odlišovať smerom nahor o viac ako 10 % ceny za prvý rok.
Článok 5
Ak by sa počas zavádzania systému zistilo, že nastala situácia, najmä pokiaľ sa jedná o finančné ustanovenia, ktorá nie je konzistentná s cieľmi tohto rozhodnutia, Komisia prijíma nevyhnutné opatrenia v súlade s postupom uvedeným v článku 42 rozhodnutia Rady 90/424/EHS [7].
Článok 6
Toto rozhodnutie je adresované členským štátom.
V Bruseli 25. septembra 1992